অ্যাকশন দৃশ্যের শ্যুটিংয়ে গুরুতর চোট অজয় দেবগণের

কলকাতা: সিংহম (Singham) এমন একটি সিনেমা, যা ঘিরে বরাবরই দর্শকের উত্তেজনা তুঙ্গে। এক বা দুই পেরিয়ে ছবিটি এবার তিনের পথে। কিন্তু, এই সিংহম ৩- (Singham 3)এর লড়াইয়ের দৃশ্যের শ্যুটিং করতে গিয়ে চোখে গুরুতর চোট পেলেন অভিনেতা (Actor) অজয় দেবগন (Ajay Devgn)। যা ভক্তদের কাছে অত্যন্ত চিন্তার বিষয়। জানা গিয়েছে, গত সপ্তাহে মুম্বইয়ে ছবিটির জন্য একটি অ্যাকশন-প্যাকড দৃশ্যের শ্যুটিং করছিল অজয় দেবগন। যেখানে লড়াইয়ের দৃশ্যটি একেবারে ভুল মোড় নেয়। আহত হন অভিনেতা। চোট পান মুখে, চোখে। দ্রুত তাঁর পরিচর্যা করা হয়। তবে সূত্রের খবর, এখন তিনি ভালই রয়েছেন। যদিও, এর আগে অ্যাকশন দৃশ্যে শুট করতে গিয়ে বিপত্তিতে পড়তে হয়েছিল অনেক অভিনেতাকেই। অমিতাভ বচ্চনকে হাসপাতালে ভর্তি করতে হয়েছিল। তবে, অজয় দেবগণের চোট ততটা গুরুতর নয় বলেই খবর।

আরও পড়ুন: অবশেষে প্রতীক্ষার অবসান, প্রকাশ্যে এল ‘ডাঙ্কি’র ট্রেলার

উল্লেখ্য, বলিউডে ‘কপ ইউনিভার্স’-এর সূত্রপাত পরিচালক রোহিত শেট্টির (Rohit Shetty) হাত ধরেই। ‘সিংহম’ হয়ে বক্স অফিসে শোরগোল ফেলেছিলেন অজয় দেবগন। তারপর আসে ‘সিংহম রিটার্নস’। আবারও সুপারহিট অজয়-রোহিত জুটি। এর মধ্যেই আবার ‘সিম্বা’ হয়ে সাফল্য পান রণবীর সিং। ‘সূর্যবংশী’ সিনেমায় ক্যাটরিনা কাইফের সঙ্গে জুটি বাঁধেন অক্ষয় কুমার। এবার ‘সিংহম এগেইন’-এর পালা। আর সেই ছবিতে দীপিকা পাড়ুকোন, অক্ষয় কুমার-সহ করিনা কাপুরের মতো অনেককেই দেখা যাবে। তবে শোনা গিয়েছে, অর্জুন কপুর ছবিতে খলনায়কের ভূমিকায় অভিনয় করতে পারেন। তবে রোহিত এখনও এই বিষয়ে কোনও প্রতিক্রিয়া জানাননি।