প্রয়াত সিআইডি খ্যাত অভিনেতা দীনেশ ফাড়নিশ

কলকাতা: প্রয়াত সিআইডি (CID) খ্যাত অভিনেতা (Actor) দীনেশ ফাড়নিশ (Dinesh Phadnis)। জানা যাচ্ছে, নানান শারীরিক সমস্যার ছিল তাঁর। সে কারণে ওষুধও খেতেন অভিনেতা। যার প্রভাব তাঁর লিভারে পড়ে। আর সেই কারণেই অসুস্থ হয়ে পড়েন। চিকিৎসার জন্য তাঁকে প্রথমে মুম্বইয়ের (Mumbai) তুঙ্গা হাসপাতালে ভর্তি করা হয়। তবে ধীরে ধীরে পরিস্থিতির অবনতি ঘটলে ভেন্টিলেটরে দেওয়া হয় অভিনেতাকে। তবে শেষ রক্ষা হল না। সোমবার গভীর রাতে শেষ নিশ্বাস ত্যাগ করেন দীনেশ।

সোনি টিভির জনপ্রিয় ‘কপ সিরিয়াল’ সিআইডির অফিসার ফ্রেডরিক্সের ভূমিকায় অভিনয় করতেন দীনেশ ফাড়নিশ। একদিকে যেমন তাঁর ছিল জটিল কেস সমাধান করার ক্ষমতা, বীরত্ব। তেমনই আবার টিমের মেজাজ হালকা রাখতেও তাঁর জুড়ি মেলা ছিল ভার। ১৯৯৮ থেকে ২০১৮ পর্যন্ত এই শোয়ে তিনিও বাকিদের মতো টানা অভিনয় করে গিয়েছেন। ছোটপর্দায় চলা অন্যতম দীর্ঘ শো এটি।

আরও পড়ুন: হাতে নেই বিয়ের আংটি, দূরত্ব বাড়ছে অভিষেক ঐশর্যার?

অনেক সময় অনেক অভিনেতা অভিনেত্রী এই ধারাবাহিক ছাড়লেও দীনেশ-সহ দয়ানন্দ শেট্টি, শিবাজি সত্যম ও আদিত্য শ্রীবাস্তব ছিলেন এই ২০ বছরই। দয়ানন্দ শেট্টি, যিনি সিআইডি-র জনপ্রিয় দয়ার চরিত্রে অভিনয় করতেন, ছিলেন দীনেশ ফাড়নিশের অত্যন্ত ঘনিষ্ঠ বন্ধু। সিআইডি ছাড়াও ‘তারক মেহতা কা উলটা চশমা’ সিরিয়ালে ক্যামিও চরিত্রে অভিনয় করেছেন দীনেশ। ‘সরফরোশ’, ‘সুপার ৩০’র মতো সিনেমাতেও দেখা গিয়েছে তাঁকে।