বন্যার কবলে অভিনেতা আমির খান

কলকাতা: গত দুদিন ধরেই খবরের শিরোনামে জায়গা করে নিয়েছে চেন্নাইয়ের (Chennai) দুর্যোগ। মঙ্গলবার ৫ ডিসেম্বর দুপুর ১টা নাগাদ অন্ধ্র প্রদেশের নেলোর এবং কাভালির মধ্যে স্থলভাগে আছড়ে পড়েছিল ঘূর্ণিঝড় (Clyclone) মিগজাউম (Michaung)। পরবর্তী ৩ ঘণ্টা ধরে চলে ল্যান্ডফল প্রক্রিয়া। ঘুর্ণিঝড়ের তাণ্ডবে লণ্ডভণ্ড গোটা এলাকা। জল জমে বন্যা পরিস্থিতি তৈরি হয়। আর এই বন্যার কবলে পড়েছিলেন বলিউড অভিনেতা আমির খানও। অবশেষে নৌকায় করে উদ্ধার করা হল বলিউড তারকাকে। সাধারণ নাগরিকদের মতো নৌকায় চেপে নিরাপদ স্থানে পৌঁছলেন

আমির। আমিরের সঙ্গে একই নৌকায় ছিলেন তামিল তারকা বিষ্ণু বিশালও। তিনিই আমিরের সঙ্গে একাধিক ছবি পোস্ট করেন সোশ্যাল মিডিয়ায়। ক্যাপশনে লেখেন, “উদ্ধারকারীদের অসংখ্য ধন্যবাদ, যাঁরা এই প্রতিকূল পরিস্থিতিতে আমাদের সাহায্য করেছেন। করপক্কমে উদ্ধার কাজ চলছে। আমি নিজেই তিনটে উদ্ধারকারী নৌকা দেখতে পেয়েছি।”

আরও পড়ুন: সোশ্যাল মিডিয়ায় ঐশ্বর্যকে আনফলো করলেন অমিতাভ?

উল্লেখ্য, বঙ্গোপসাগরের উপরে তৈরি হওয়া ঘূর্ণিঝড় ‘মিগজাউম’-এর নাম দিয়েছে মায়ানমার। ঝড়ের মোকাবিলায় আগাম সতর্কতামূলক ব্যবস্থা নেওয়া হয়েছে তামিলনাড়ু, অন্ধ্রপ্রদেশ ও পুদুচেরিতে। ক্ষয়ক্ষতির আশঙ্কায় উপকূলের মানুষজনকে নিরাপদ স্থানে নিয়ে যাওয়া হয়েছে। নামানো হয়েছে প্রচুর পুলিশ। ইতিমধ্যেই পাঁচ হাজার ত্রাণকেন্দ্র তৈরি করেছে তামিলনাড়ু সরকার।