পরমব্রত-পিয়ার বিয়ে নিয়ে চর্চার মাঝেই বিস্ফোরক ঋত্বিক

কলকাতা: পরমব্রত চট্টোপাধ্যায় (Parambrata Chatterjee) আর পিয়া চক্রবর্তীর (Priya Chakraborty)বিয়ে এখন পেজ থ্রি-র হট কেক। সাধারণ মানুষের মুখেও পরমপিয়ার বিয়ে নিয়ে আলোচনা বেশ জমে উঠছে। গায়ক অনুপম রায়ের প্রাক্তন স্ত্রীকে বিয়ে নিয়েই যত চর্চা। যদিও, ইন্ডাস্ট্রির সতীর্থরা অনেকেই এই বিয়েকে সমর্থন করছেন। সোশ্যাল মিডিয়ায় তাঁরা নিজেদের মতামতও দিয়েছেন। এবার একটু ঘুরিয়ে নাক দেখালেন অভিনেতা ঋত্বিক চক্রবর্তী (Ritwick Chakraborty)। পরমব্রত-পিয়ার নাম সরাসরি না নিয়ে ট্রোলারদের মোক্ষম জবাব দিলেন অভিনেতা।

ঋত্বিক লেখেন, আজকাল এই গল্পটা খুব মনে পড়ছে। এক নেটিজেন রগড় হবে ভেবে মোল্লা নাসিরুদ্দিনকে বলল, মোল্লা সাহেব আপানার সেই পরিচিত বাড়িতে তো বিরাট অনুষ্ঠান হচ্ছে,বড় ভোজের আসর বসেছে। পোলাও কালিয়া রান্না হবে। নাসিরুদ্দিন বলল তাতে আমার কী? সেটা শুনে আবার ওই নেটিজেন বলে, শুনলাম আপনারও নিমন্ত্রণ আছে। সেই প্রেক্ষিতে নাসিরুদ্দিনের জবাব তাতে তোমার কী? স্বাভাবিকভাবেই এই কথপোকথন টা যে পরমপিয়ার বিয়ে নিয়ে নেটনাগরিকদের সমালোচনাকে ধিক্কার তা বলাইবাহুল্য।

আরও পড়ুন: আংটি বদল থেকে সংগীত, বাগদান সারলেন সন্দীপ্তা-সৌম্য

ঋত্বিকের পোস্টে এক ব্যক্তি তাঁর সমর্থনে লিখেছেন, ‘পর-নিন্দা, পর-চর্চা নেটি-বাঙালি-জেনের জীবনের যে পরম- ব্রত।’ কেউ আবার লিখেছেন, ‘দেখবেন, আপনার আবার কোন “প্রিয় বন্ধু” নেই তো ? খুব বেশি এন্ট্রি দেবেন না…। আশেপাশে ঘটে যাওয়া ঘটনা থেকেই আমরা শিক্ষা নিই (অথবা নিই না) কিনা।’ এক নেটিজেন খোঁচা মেরে লেখেন, ‘দিনকাল খুব খারাপ। বন্ধুদের সাথে মিশবেন না বেশি। বাড়িতেই থাকুন, কালিয়া পোলাও খান।’