চলচ্চিত্র উৎসবের উদ্বোধনে কেন অনুপস্থিত ছিলেন কমল হাসন?

কলকাতা: ২৯তম কলকাতা চলচ্চিত্র উৎসবের উদ্বোধনী অনুষ্ঠানের (Kiff 2023 Inauguration) মঞ্চে পূর্ব নির্ধারিত অতিথিদের মধ্যে প্রত্যেকেই উপস্থিত ছিলেন। শুধু ছিলেন না দক্ষিণী সুপারস্টার কমল হাসন (kamal haasan)। কিন্তু কেন ছিলেন না তিনি? কমলের অনুপস্থিতিতে স্বাভাবিকভাবেই অনেকের মনেই সেই প্রশ্ন জাগে। অভিনেতার অনুপস্থিতির নেপথ্যে বিশেষ কারণ ছিল।

নবান্ন সূত্রে জানা গিয়েছে, সোমবার মুখ্যমন্ত্রী মমতা বন্দ্যোপাধ্যায়কে (Mamata Banerjee) একটি চিঠি দিয়ে অভিনেতা (Actor) জানিয়েছেন যে এখন চেন্নাই জলে ভাসছে এবং বিমানবন্দর জলমগ্ন। কমল নিজে একটি রাজনৈতিক দলের মুখ। তাই এই মুহূর্তে তিনি বন্যায় বিপর্যস্ত সাধারণ মানুষের পাশে থাকাই তাঁর কর্তব্য বলে মনে করছেন। ওই চিঠিতে কমল আরও জানিয়েছেন, খুব দ্রুত সময় করে মমতার সঙ্গে দেখা করবেন। একইসঙ্গে চলতি কলকাতা চলচ্চিত্র উৎসবের সার্বিক সাফল্য কামনা করেও শুভেচ্ছা জানিয়েছেন কমল।

আরও পড়ুন: বলিউডকে বাংলায় আহ্বান মমতার

‘মিগজাউমে’র দাপটে প্রবল বৃষ্টি, আর তার জেরেই বিধ্বস্ত চেন্নাই। শহরের অধিকাংশ পথঘাট, সাবওয়ে এমনকী বিমানবন্দর জলমগ্ন। ইতিমধ্যেই ভারী বৃষ্টির জেরে বানভাসি চেন্নাইয়ে ১১ জনের মৃত্যু হয়েছে। তামিলনাড়ুর পাশাপাশি অন্ধ্রপ্রদেশের আটটি জেলাতেও সতর্কতা জারি করা হয়েছে। এমন পরিস্থিতিতেই কমল হাসানের পক্ষে কলকাতায় এসে চলচ্চিত্র উৎসবের উদ্বোধনে যোগ দেওয়া সম্ভব হয়নি।